送悅齋先生
作者：程公許
朝代：宋

paragraphs: 風塵三十年，世途日險窄。
嬋娟棄土梗，倚市競容澤。
大雅何寂寥，志士三歎息。
維皇惠斯文，爲國永壽脉。
靈光巋獨存，碩果有不食。
坤維返全璧，北墅歸散策。
天開景氣新，晴破層冰積。
疇咨耿宵慮，圖任先耆德。
披雲絢天章，趣駕覲宸極。
喉舌俄申命，股肱待宣力。
解絃未爲難，航險那可忽。
涇渭不同流，薰蕕詎相入。
所虞憤失職，陰拱或伺隙。
事須衆賢和，乃可殄行堲。
沉幾陛下聖，虛己言路闢。
稍欣元氣充，猶慮外憂迫。
敵情任反覆，廟論須謹密。
功名百尺竿，家國萬金璧。
平生一知己，瓣香無愧色。
駑怯勉荷擔，遲頑費推激。
大艑駕雲濤，薰風飽帆席。
丁寧耳面命，遠別何須惜。
寬以七月程，修門拜赤舄。